L'Ajuntament d'Alboraia i la Junta Local Fallera presenten la seua iniciativa per a les falles inclusives
29 de febrer de 2024

La regidoria d'Igualtat d'Alboraia, encapçalada per Màbel Redondo Durà, ha presentat una iniciativa amb les falles del municipi per fer front a possibles agressions. Es tracta d'uns braçalets identificatius per ajudar a les víctimes d'agressions masclistes des de les mateixes falles, amb una primera atenció que done confiança i tranquilitat mentre arriben les forces i cossos de seguretat.

"Les falles són un element de cohesió social imprescindible i una ferramenta necessària per a aconseguir una veritable igualtat de tracte i oportunitats entre dones i homes", assenyala la regidora. Per donar suport a la seua labor, la regidoria també ha dotat d'uns gots de cartó reciclat a cada falla.

Al mateix temps, en compliment del Pla d'Igualtat Municipal, es durà a terme la iniciativa que va tindre un gran acolliment en anys anteriors, vinculada amb la sensibilització ciutadana i amb la primera atenció a víctimes de violència masclista. Es tracta de la campanya esmentada anteriorment del distintiu d'atenció davant agressions masclistes, és a dir, la dotació de 3 braçalets identificatius perquè en cada falla hi haja almenys dues persones voluntàries que s'encarreguen de dur a terme una primera atenció a la víctima.

Per a dur a terme esta campanya, des de la Unitat d'Igualtat, han oferit a les persones assignades per cada falla la informació necessària sobre què fer en cas d'atendre a una víctima d'agressions masclistes.